Komisijos Reglamentas (EEB) Nr. 142/75
1975 m. sausio 20 d.
iš dalies keičiantis Reglamentą (EEB) Nr. 616/72 dėl alyvuogių aliejaus eksporto mokesčių
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1966 m. rugsėjo 22 d. Tarybos reglamentą Nr. 136/66/EEB [1] dėl bendro aliejų ir riebalų rinkos organizavimo su paskutiniais pakeitimais, padarytais Reglamentu (EEB) Nr. 1707/73 [2],
atsižvelgdama į 1966 m. spalio 27 d. Tarybos reglamentą Nr. 162/66/EEB [3] dėl Bendrijos ir Graikijos tarpusavio prekybos aliejais ir riebalais,
atsižvelgdama į 1967 m. birželio 27 d. Tarybos reglamentą Nr. 171/67/EEB [4] dėl alyvuogių aliejaus eksporto grąžinamųjų išmokų ir mokesčių su paskutiniais pakeitimais, padarytais Reglamentu (EEB) Nr. 2429/72 [5], ypač į jo 11 straipsnį,
kadangi, remiantis 1972 m. kovo 27 d. Komisijos reglamento (EEB) Nr. 616/72 [6] dėl alyvuogių aliejaus eksporto grąžinamųjų išmokų ir mokesčių taikymo išsamių taisyklių su paskutiniais pakeitimais, padarytais Reglamentu (EEB) Nr. 2563/72 [7], Komisija turi nustatyti mokesčius už alyvuogių aliejų pakuotėse, kurių talpa didesnė kaip 5 kg, jei Reglamento Nr. 171/67/EEB 10 straipsnio 2 dalies pirmoje pastraipoje nurodytas skirtumas viršija tam tikrą sumą; kadangi patirtis parodė, kad šios nuostatos taikymas eksporto mokesčius privertė nustatyti ir tada, kai eksportas nekelia Bendrijos ar pasaulio alyvuogių aliejaus rinkos trikdymo pavojaus; kadangi dėl to reikėtų nustatyti, kad tiek pirmiau minėtam aliejui, tiek mažais kiekiais supakuotam aliejui mokesčiai būtų nustatomi tomis pačiomis sąlygomis;
kadangi šiame reglamente numatytos priemonės atitinka Aliejų ir riebalų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 616/72 4 straipsnis pakeičiamas taip:
"4 straipsnis
1. Eksporto mokestį Bendrojo muitų tarifo 15.07 A subpozicijoje klasifikuojamam alyvuogių aliejui Komisija nustato tada, kai CIF kainos ir Bendrijos rinkoje užregistruotos kainos skirtumas skatina eksportavimą, kuris gali sutrikdyti Bendrijos arba pasaulio rinką. Nustatant Bendrijos rinkos kainą, atsižvelgiama į gamybos ir eksporto siūlomas kainas bei kainas pačiose tipiškiausiose rinkose.
Eksporto mokestis koreguojamas atsižvelgiant į pasikeitusią padėtį.
2. Kai CIF kaina viršija rinkos tikslinę kainą, Reglamento Nr. 136/66/EEB 39 straipsnyje nustatyta tvarka taikomas eksporto mokestis peržiūrimas bent kartą per mėnesį.
3. Komisija praneša valstybėms narėms, kokia eksporto mokesčio suma turi būti imama už 100 kg aliejaus, eksportuoto vos tik nustačius šį mokestį."
2 straipsnis
Šiuo dokumentu Reglamento (EEB) Nr. 616/72 3 straipsnis panaikinamas.
3 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1975 m. sausio 20 d.